
Comunicat de presă privind înregistrarea contractelor colective de muncă la Inspectoratul Teritorial de Muncă Botoșani

Înregistrarea unui contract colectiv de muncă este responsabilitatea părților semnatare și o condiție esențială pentru ca acesta să producă efecte. Cunoașterea obligațiilor legale și respectarea etapelor procedurii de negociere pot facilita întocmirea dosarului de înregistrare a contractului colectiv de muncă, cu evitarea situațiilor generatoare de timp. 
Contractele colective de muncă la nivel de unitate se depun și se înregistrează prin grija părților la Inspectoratele Teritoriale de Muncă. Legea Dialogului Social dispune conținutul dosarului de înregistrare a contractelor colective de muncă (art. 110 alin. (2) din Legea nr. 367/2022), astfel: 
- contractul colectiv de muncă, în original, redactat în atâtea exemplare câte părți semnatare  
  sunt, plus unul pentru depozitar, semnate de către părți; 
- dovada convocării părților îndreptățite să participe la negociere; 
- împuternicirile scrise pentru reprezentanții desemnați în vederea negocierii și semnării  
  contractului colectiv de muncă; 
- dovezile de reprezentativitate ale părților sau lista de semnături ale membrilor de sindicat sau  
  dovada încasării cotizațiilor membrilor, după caz, cu specificarea numărului total de membri sau 
  procesele-verbale de alegere a reprezentanților angajaților/lucrătorilor; 
- procesele-verbale ale negocierii, redactate în atâtea exemplare câte părți semnatare sunt, plus  
  unul pentru depozitar, conținând poziția părților;
- mandatele prevăzute de lege.  
Legea prevede înregistrarea contractul colectiv de muncă după verificarea îndeplinirii condițiilor procedurale, în caz contrar, contractul este restituit părților pentru conformare.
Contractul colectiv de muncă la nivel de unitate este înregistrat fără semnătura tuturor participanților din partea angajaților/lucrătorilor, numai în cazul în care partea semnatară care reprezintă angajații/lucrătorii acoperă cel puțin 35% din totalul angajaților/lucrătorilor. În cazul în care există două organizații sindicale care îndeplinesc simultan condițiile de reprezentativitate, contractul colectiv de muncă poate fi înregistrat și numai cu semnătura organizației sindicale care reprezintă cel puțin 50% plus unu din angajații/lucrătorii unității, dacă cealaltă organizație sindicală care îndeplinește condițiile de reprezentativitate conform art. 54 refuză să semneze.




Împotriva refuzului înregistrării contractelor colective de muncă părțile interesate se pot adresa instanțelor judecătorești în condițiile Legii contenciosului administrativ nr. 554/2004.
Inspecția Muncii/ Inspectoratul Teritorial de Muncă Botoșani eliberează, la cerere, o copie în format electronic a contractului colectiv de muncă încheiat la nivel de unitate, oricărui angajat/lucrător al unității respective.  
Important: Depunerea dosarului de înregistrare cu nerespectarea conținutului acestuia constituie motiv de refuz de înregistrare a contractului colectiv de muncă .
Atenție:      Refuzul nejustificat al părților semnatare de înregistrare a contractelor colective de muncă, constituie contravenție și se sancționează cu amendă de la 5.000 lei la 10.000 lei, pentru fiecare parte care refuză înregistrarea.
Deși legea nu prevede notificarea angajaților/lucrătorilor cu privire la existența unui contract colectiv de muncă la nivel de unitate (ci doar obligația angajatorului de a informa angajatul de existența unui contract colectiv de muncă la încheierea contractului individual de muncă, art. 17, alin. (3), lit. m) din Legea nr. 53/2003 Codul muncii), este în interesul părților semnatare să aducă la cunoștința angajaților încheierea unui contract colectiv de muncă, o astfel de practică fiind un prim pas pentru asigurarea respectării prevederilor acestuia.
Reprezentanții Inspectoratului Teritorial de Muncă Botoșani – Lozneanu Daniela Petronela – Inspector-șef, Pahone Alina – Inspector-șef adjunct relații de muncă, precum și Neamțu Cornelia – Inspector de muncă Compartiment Monitorizare Relații de Muncă și Contracte Colective de Muncă, își manifestă disponibilitatea și sprijinul în vederea facilitării procesului de înregistrare a contractelor colective de muncă, oferind clarificări și îndrumări de specialitate cu privire la respectarea cerințelor legale și parcurgerea etapelor procedurale necesare .

Aleea Gheorghe Avrămescu, Nr.26A, Botosani	
Tel.: +4 0231 534532; fax: +4 0231 514854
itmbotosani@itmbotosani.ro
www.itmbotosani.ro

Conform prevederilor Regulamentului (UE) 2016/679 al Parlamentului European şi al Consiliului din 27 aprilie 2016 privind protecţia persoanelor fizice în ceea ce priveşte prelucrarea datelor cu caracter personal şi privind libera circulaţie a acestor date şi de abrogare a Directivei 95/46/CE (Regulamentul general privind protecția datelor), informațiile referitoare la datele cu caracter personal cuprinse în acest document sunt confidențiale. Acestea sunt destinate exclusiv persoanei/persoanelor menționate ca destinatar/destinatari și altor persoane autorizate să-l primească. Dacă ați primit acest document în mod eronat, vă adresăm rugămintea de a returna documentul primit, expeditorului

